b'\n_START_ARTICLE_\nAntroposeeni\n_START_PARAGRAPH_\nAntroposeeni on vakiintumaton, joittenkin tieteilij\xc3\xb6itten ehdottama meneill\xc3\xa4\xc3\xa4n oleva geologinen epookki. Yleisluontoisen m\xc3\xa4\xc3\xa4ritelm\xc3\xa4n mukaan antroposeeni on holoseenin j\xc3\xa4lkeinen epookki ja se alkoi teollistumisen my\xc3\xb6t\xc3\xa4 1800- tai 1900-luvulla. Antroposeenin aikana niin sanottu kuudes joukkosukupuutto on kiihtynyt voimakkaasti._NEWLINE_Antroposeenin k\xc3\xa4sitteen kannattajat ovat esitt\xc3\xa4neet (2011), ett\xc3\xa4 uudelle geologiselle epookille on tarvetta, koska ihmisen toiminta on muuttanut luontoa niin monin tavoin ja osa muutoksista on geologian keinoin havaittavissa. K\xc3\xa4sitteen vastustajat taas ovat katsoneet (2015), ett\xc3\xa4 uuden epookin m\xc3\xa4\xc3\xa4rittelemiseen ei ainakaan toistaiseksi ole aihetta, etenkin kun ihmisen toiminnan vaikutukset mainitaan jo osana holoseenin m\xc3\xa4\xc3\xa4ritelm\xc3\xa4\xc3\xa4._NEWLINE_Antroposeeni-termin loi amerikkalainen biologi Eugene Stoermer jo 1980-luvulla, mutta Nobel-palkittu kemisti Paul J. Crutzen teki k\xc3\xa4sitteen yleisesti tunnetuksi vuonna 2000. Anthropocene Working Groupiksi nimetty tutkijaryhm\xc3\xa4 tekee ty\xc3\xb6t\xc3\xa4 antroposeenin virallistamiseksi, mihin vaaditaan muun muassa riitt\xc3\xa4v\xc3\xa4n selv\xc3\xa4 m\xc3\xa4\xc3\xa4ritelm\xc3\xa4 ja alkamisajankohta. Mahdollisen virallisen p\xc3\xa4\xc3\xa4t\xc3\xb6ksen tekee Kansainv\xc3\xa4linen stratigrafiakomissio.\n_START_SECTION_\nAjoitus\n_START_PARAGRAPH_\nAntroposeenia edelt\xc3\xa4v\xc3\xa4n epookin, holoseenin, katsotaan alkaneen noin 9\xc2\xa0600\xc2\xa0eaa. Se m\xc3\xa4\xc3\xa4riteltiin vuonna 2009, vaikka holoseenin k\xc3\xa4site oli ollut k\xc3\xa4yt\xc3\xb6ss\xc3\xa4 1800-luvulta l\xc3\xa4htien._NEWLINE_Antroposeenin katsotaan varsin yksimielisesti alkaneen teollisen vallankumouksen j\xc3\xa4lkeen, jossakin vuosien 1800 ja 2000 jaa. v\xc3\xa4lill\xc3\xa4, mutta tarkkaa m\xc3\xa4\xc3\xa4rityst\xc3\xa4 ei ole viel\xc3\xa4 yleisesti hyv\xc3\xa4ksytty. Er\xc3\xa4s ehdotus rajapyykiksi on ydinkokeitten laajamittainen suorittaminen 1950- ja 1960-luvuilla. Niitten aiheuttamat laskeumat n\xc3\xa4kyv\xc3\xa4t muun muassa Gr\xc3\xb6nlannin j\xc3\xa4\xc3\xa4tik\xc3\xb6iss\xc3\xa4 teht\xc3\xa4viss\xc3\xa4 kairauksissa. Meneill\xc3\xa4\xc3\xa4n olevan antroposeenin loppu eli seuraavan epookin m\xc3\xa4\xc3\xa4rittely on t\xc3\xa4ysin avoinna.'